จับตาธปท.ปรับดอกเบี้ย รับเงินเฟ้อขึ้นปีหน้า
โพสต์ทูเดย์ &#8211; ธปท.ชี้ปีหน้าอาจใช้นโยบายดอกเบี้ยเพื่อดูแลเงินเฟ้อมากขึ้น จากปีนี้ที่เน้นดูแลประคับครองให้เศรษฐกิจฟื้นตัวเป็นสำคัญ
17 ธ.ค. 2552

โพสต์ทูเดย์ – ธปท.ชี้ปีหน้าอาจใช้นโยบายดอกเบี้ยเพื่อดูแลเงินเฟ้อมากขึ้น จากปีนี้ที่เน้นดูแลประคับครองให้เศรษฐกิจฟื้นตัวเป็นสำคัญ
นายบัณฑิต นิจถาวร รองผู้ว่าการ ด้านเสถียรภาพการเงิน ธนาคารแห่งประเทศไทย(ธปท.) กล่าวยอมรับว่า ในระยะ 2-3 เดือนข้างหน้าอัตราเงินเฟ้อคงสูงขึ้นเร็ว จากราคาน้ำมันที่เริ่มปรับสูงขึ้น และการฟื้นตัวของเศรษฐกิจเป็นตัวกดดันการเร่งตัวของเงินเฟ้อ เพราะความต้องการการบริโภคในประเทศน่าจะเพิ่มมากขึ้น ส่งผลให้ราคาสินค้ามีการปรับเพิ่มขึ้น ดังนั้น การดำเนินนโยบายการเงินที่เดิมมุ่งประคับประคองการฟื้นตัวของเศรษฐกิจ คงต้องเปลี่ยนมาดูแลรักษาเสถียรภาพด้านราคา
“แต่ยังบอกไม่ได้ว่าดอกเบี้ยหลังจากนี้จะต้องขึ้นเพื่อดูแลเงินเฟ้อหรือไม่ เพราะอยู่ที่การพิจารณาของคณะกรรมการนโยบายการเงิน (กนง.) ส่วนธปท.มีเป้าหมายดูแลอัตราเงินเฟ้อพื้นฐานให้อยู่ในกรอบ 0.5-3%” นายบัณฑิตกล่าว
อย่างไรก็ตาม นายบัณฑิต มองว่า เงินเฟ้อไม่น่าจะปรับขึ้นเร็วนัก เพราะการต่อมาตรการช่วยเหลือค่าครองชีพของรัฐบาลไปถึงช่วง มี.ค.ปีหน้า แต่ถ้าเงินเฟ้อทั่วไปขึ้นเร็วในระยะ 1-3 เดือนนี้ ก็น่าจะมาจากราคาน้ำมันสูงขึ้นเทียบกับฐานปีก่อนต่ำ จึงไม่น่าจะมีผลต่อเงินเฟ้อพื้นฐาน
ด้านนายเชาว์ เก่งชน กรรมการผู้จัดการ บริษัทศูนย์วิจัยกสิกรไทย เปิดเผยว่า มีความเป็นไปได้ว่าเงินเฟ้อทั่วไปปีหน้าในบางเดือนอาจจะเกิน 5% เนื่องจากฐานปีที่แล้วต่ำ โดยเฉพาะในช่วงไตรมาสแรกที่ฐานค่อนข้างต่ำมาก และเมื่อบวกกับปัจจัยราคาน้ำมัน สินค้าโภคภัณฑ์ สินค้าเกษตรพวกข้าว ยางพารา มันสัปปะหลัง ที่ปรับเพิ่มขึ้นก็คงมีผลให้เงินเฟ้อทั่วไปสูงขึ้น แต่ก็เชื่อว่าเงินเฟ้อทั่วไปเฉลี่ยทั้งปี 2553 จะอยู่ที่ระดับ 3-5% แต่เชื่อว่าคงไม่ถึง 5%
ทั้งนี้ ศูนย์วิจัยกสิกรไทย คาดว่า เงินเฟ้อพื้นฐานปีหน้าทั้งปีน่าจะยู่ที่ 1.5-2.5% ยังต่ำกว่ากรอบบนของเป้าหมายธปท.ที่ 3% จึงเห็นว่ายังไม่มีแรงกดดันจากเงินเฟ้อพื้นฐานที่ทำให้ธปท.ต้องใช้ดอกเบี้ยมาควบคุมในระยะใกล้ โดยน่าจะเห็นดอกเบี้ยขยับช่วงครึ่งปีหลัง